China Press

***China Press*** ( *Zhōng Guó Bào*) ialah akhbar bahasa Cina Malaysia yang diasaskan oleh Tun Henry Lee Hau Shik (H. S. Lee) dan mengeluarkan naskhah pertamanya pada 1 Februari 1946.

Pada 13 Mei 1969, *China Press* digantung selama sebulan berikutan penerbitan berita mahkamah selepas Peristiwa 13 Mei.

*China Press* dilancarkan semula pada tahun 1986. Kemudian pada tahun 1988, jumlah edaran hariannya naik dari 20,000 ke 100,000 salinan, menjadikannya akhbar yang paling pesat tumbuh dalam industri akhbar Malaysia ketika itu. Kini, pengedaran hariannya pada takat 220,000 menjadikannya akhbar Cina kedua terlaris di Malaysia.

Sebagai tanda meraikan kelarisannya di Malaysia, *China Press* melancarkan edisi petang pada 19 Mei 1990. Pada tahun 1993, Nanyang Press mengambil alih pengurusan China Press.

## Isu dan kontroversi
### Perletakan jawatan Musa Hassan
#### Penafian
Akhbar tersebut melaporkan Tan Sri Musa Hassan dijangka meletak jawatan secara rasmi pada 25 Mac 2010 di majlis sambutan ulangtahun ke-203 Hari Polis. Jika tiada perubahan pada saat-saat akhir, Timbalan Ketua Polis Negara, Tan Sri Ismail Omar dilaporkan akan menggantikan Musa sebagai ketua polis negara. Berikutan daripada itu, Tan Sri Musa menafikan laporan sebuah akhbar bahawa beliau telah menghantar surat peletakan jawatannya kepada Menteri Dalam Negeri, Datuk Seri Hishammuddin Hussein, lima bulan sebelum tamat tempoh kontrak perkhidmatannya. Ini juga dinafikan oleh Datuk Seri Hishammudin walaupun beliau mengakui akan berlaku rombakan peringkat tertinggi pasukan polis.

#### Surat tunjuk sebab
Pada 13 Mac 2010, pihak pengurusan China Press menerima surat tunjuk sebab dari Kementerian Dalam Negeri berikutan penyiaran laporan berita eksklusif yang menyatakan Ketua Polis Negara Tan Sri Musa Hassan telah mengemukakan surat peletakan jawatan.
 Musa dilaporkan akan bersara sebelum Hari Polis pada 25 Mac 2010 dan tempat beliau akan diganti timbalannya Tan Sri Ismail Omar.

Penjelasan hendaklah secara bertulis kepada KDN dalam tempoh tujuh hari mengikut Seksyen 8A Akta Mesin Cetak dan Penerbitan 1984 (Akta 301).Pencetak, penerbit, penyunting dan penulis berita akan dikenakan tindakan jika terbukti bersalah.Mereka boleh dipenjara selama tempoh tidak melebihi tiga tahun atau denda tidak melebihi RM20,000 atau kedua-duanya.

Pada 18 Mac 2010, Timbalan Ketua Setiausaha Kementerian Dalam Negeri Datuk Ahmad Fuad Abdul Aziz menyatakan pengurusan China Press bersedia memohon maaf kepada Menteri Dalam Negeri Datuk Seri Hishammuddin Tun Hussein. Oleh itu tiada tindakan dikenakan. Terserah kepada China Press untuk mengambil tindakan dalaman ke atas ketua editor kerana menjejaskan kredibiliti syarikat , KDN dan KPN.  

Hishamuddin menegaskan media mestilah mendapatkan pengesahan terlebih dahulu sebelum sesuatu berita itu disiarkan dan harus bertanggungjawab atas apa yang dilaporkan. Kerajaan tidak pilih bulu dalam melaksanakan undang-undang media.

#### Penggantungan Ketua Pengarang
Pada 19 Mac 2010, akhbar tersebut menggantung ketua pengarangnya, Teoh Yong Khoon selama dua minggu berikutan keputusannya menyiarkan laporan peletakan jawatan Tan Sri Musa Hassan sebagai Ketua Polis Negara.

## Pautan luar
* ChinaPress dotCom

## Rujukan